Karoo-leeu nog op vrye voetArgieffoto ter illustrasie Foto: designerpoint, Pixabay ŉ Leeu wat 11 dae gelede uit die Karoo Nasionale Park ontsnap het, is nog steeds op vrye voet en het reeds ŉ aantal vee in die gebied verslind. Die Karoo Nasionale Park het Maandag bevestig dat die leeu nog nie weer sedert die naweek gesien is nie. Spoorsnyers het die leeu op ŉ plaas langs die nasionale park opgemerk, maar die dier het weer verdwyn nadat hy vir die spoorsnyers gebrul het. Die driejarige leeumannetjie het die afgelope 11 dae reeds 13 ooie, een ram en ŉ 150 kg koedoe op die Marais-plaas verslind nadat hy deur ŉ gat in die grensdraad van die nasionale park ontsnap het. Die gemiddelde prys vir ŉ skaap wissel tussen R4 000 en R6 500, afhangend van die gewig en grootte. Die leeu is vermoedelik deur ouer, meer dominante, leeumannetjies uit die park verjaag en hy het deur die gat ontsnap wat weens vloedskade veroorsaak is. Fayroush Ludick, woordvoerder van SANParke, het gesê die spoor- en soekparty bestaan uit 20 persone, insluitend ŉ meesterspoorsnyer, vyf voertuie en ŉ helikopter. Die leeu is laas op ŉ pad tussen Leeu-Gamka en Fraserburg opgemerk. Volgens Ludick is ŉ veearts op bystand om met die helikopter die leeu met ŉ verdowingspyl te skiet sodra sy presiese ligging bepaal is.